Materiál ku konferencii:

Správa o priebežnom hospodárení SBZ a čerpaní príspevku pre uznaný šport v roku 2022

Na úvod zopakujem informáciu o stave finančných prostriedkov k 31. 12. 2021, ktorá je uvedená vo výročnej správe o hospodárení SBZ za minulý rok:

– stav na bežnom účte: 20 748,95 EUR

– stav v pokladni: 547,74 EUR

Z týchto prostriedkov sme však museli začiatkom roku 2022 vrátiť do štátneho rozpočtu nevyčerpanú časť príspevku pre uznaný šport, čo bolo konkrétne 11 121 EUR. Podstatným dôvodom je nevyčerpanie príspevku na kapitálový výdavok vo výške 10 000 EUR určeného na nákup motorového vozidla pre SBZ.

Za prvých 8 mesiacov tohto roku máme, po zaokrúhlení, príjmy 27 860 EUR a výdavky 12 042 EUR. Hlavným zdrojom príjmov sú príspevok zo štátneho rozpočtu pre uznaný šport, vďaka ktorému nám na účet prišlo 26 226 EUR, zvyšok je príjem z členského vo výške 900 EUR a štartovné do SBL vo výške 732,50 EUR. Uhradené členské je v porovnaní s rokom 2021 vyššie vďaka hráčom zo Žiliny a z Poľska, ktorí ho vlani neuhradili. Na strane výdavkov do nich zatiaľ nie sú započítané nevyúčtované cesty na Czech Bridge Tour do Havířova, na World Youth Championships do Salsomaggiore a na kongres WBF do Wroclawu

Na strane našich výdavkov bol príspevok do EBL a WBF, cesta Jakuba Jakabšica na EBL seminár zástupcov národných zväzov 326 EUR, náklady na jarné sústredenie 1. SBL, vrátane odmeny pre rozhodcu a ubytovania pre všetkých účastníkov v úhrnnej výške 2 413 EUR, náklady na moju cestu do Košíc a Michaloviec, náklady na účasť reprezentantov na medzinárodnom bridžovom festivale v Budapešti 334 EUR a vrátenie nevyčerpaného štartovného michalovskému družstvu. Úhrada vložného pre družstvá Slovenska do medzinárodných súťaží a zálohy na výdavky bola spolu 4 100 EUR a príspevok pre KBK na výchovu športovej mládeže 2084 EUR. Ostatné výdaje (internet, bankové poplatky) boli 180 EUR.

Do konca roku očakávame ešte jednu splátku príspevku pre uznaný šport. Na strane výdavkov ostáva uhradiť košickému klubu poslednú splátku príspevku na výchovu športovej mládeže, uhradiť náklady na organizáciu MMS a odmeny pre najlepšie družstvá a páry, vyúčtovať zahraničné cesty z predchádzajúcich mesiacov a zabezpečiť štart reprezentačného družstva na Hrách malých zväzov v Larnake.

Čo sa týka čerpania finančného príspevku zo štátneho rozpočtu, tak sme podľa zmluvy povinní tento príspevok rozdeliť nasledovne: min. 7 613 EUR na účel športovej reprezentácie, min. 4 568 EUR na podporu klubom, min. 6 090 EUR na rozvoj talentovaných športovcov a max. 4 568 EUR na správu a prevádzku. Aj na tento rok máme v zmluve s Ministerstvom školstva, vedy, výskumu a športu vyhradených 11 000 EUR na kúpu motorového vozidla, ktoré končiace predsedníctvo počas prvých 8 mesiacov nevyčerpalo.

Ku dňu 31. 8. 2021 má SBZ na účtoch 26 853,12 EUR a v hotovosti 506,74 EUR.

KOMENTÁR:

Ministerstvo mierne navýšilo príspevok pre náš zväz oproti roku 2021 o podiel z výnosu lotériových hier. Spomedzi plánovaných výdavkov sme značnú čiastku ušetrili z dôvodu neúčasti nášho Open družstva na Majstrovstvách Európy družstiev na Madeire a nášho mládežníckeho družstva na Majstrovstvách Európy v holandskom Veldhovene. Tieto výdavky určené na účel športovej reprezentácie pravdepodobne nedokážeme primerane kompenzovať v ostávajúcich mesiacoch.

Topoľčiansky klub sa opäť vzdal príspevku na rozvoj športu mládeže, košický klub si svoju pomernú časť na účel práce s mládežou plánuje vyčerpať.

Limit na účel administratívnych výdavkov na správu a prevádzku bez problémov dodržíme.

SBZ ani v tomto roku nie je zaradený medzi subjekty pre príjem 2% dane.

Počas prvých 8 mesiacov SBZ neposkytol zo svojho rozpočtu žiadnej organizácii ani jednotlivcovi prostriedky vo výške 5000 EUR a viac.

v Bratislave, 10. septembra 2022

Správu vypracoval: Peter Belčák